**ΘΕΜΑ:** Αποφασίζον Όργανο

**Ερώτηση 1:**

Θα ήθελα να μου διευκρινίσετε το εξής : Στην απ΄ευθείας ανάθεση έργου σύμφωνα με το άρθρο 118 του Ν4412/2016 όπως αυτό έχει αντικατασταθεί από το άρθρο 50 του Ν 4782/2021, αναφέρεται ότι : \"Για τις δημόσιες συμβάσεις έργων, μελετών και παροχής τεχνικών και λοιπών συναφών επιστημονικών υπηρεσιών, η επιλογή του αναδόχου διενεργείται με απόφαση της αναθέτουσας αρχής\" Στην περίπτωση λοιπόν, απ΄ευθείας ανάθεσης έργου, στο ύψος των 60.000,00€ χωρίς ΦΠΑ, μέσο ΕΣΗΔΗΣ, η παραπάνω απόφαση είναι απόφαση της Οικονομικής Επιτροπής του φορέα ως συλλογικό όργανο ανάθεσης των έργων, ή είναι απόφαση του Δημάρχου, ως αρμόδιου για τις αναθέσεις απ΄ευθείας αναθέσεων??

**Απάντηση**

Βάσει του Άρθρου  72 Ν. 3852/2010 («ΟΤΑ – ΚΑΛΛΙΚΡΑΤΗΣ κλπ.»)  «Αρμοδιότητες Οικονομικής Επιτροπής Δήμων»

Η Οικονομική Επιτροπή αποφασίζει για: ………

**Παρ. 1 περ. ζ)** Ασκεί καθήκοντα αναθέτουσας αρχής για τις συμβάσεις έργου, μελετών, υπηρεσιών και προμηθειών, ανεξαρτήτως προϋπολογισμού, πλην των περιπτώσεων απευθείας ανάθεσης που υπάγονται στην αρμοδιότητα του δημάρχου και των περιπτώσεων του άρθρου 44 του ν. 4412/2016 (Α΄ 147)

Δεδομένων όμως των αναφερομένων στην**παρ. 1 περ. (στ)΄,**σύμφωνα με την οποία η Οικονομική Επιτροπή αποφασίζει για:

« i. Την κατάρτιση των όρων, τη σύνταξη των διακηρύξεων, τη διεξαγωγή και κατακύρωση κάθε μορφής δημοπρασιών και διαγωνισμών, συμπεριλαμβανομένων και αυτών που αφορούν σε έργα, μελέτες, προμήθειες και υπηρεσίες…...»

Συνεπώς:

Η Απόφαση περί απευθείας ανάθεσης εκδίδεται από τον Δήμαρχο ενώ σε συνέχεια των οριζομένων στην παρ. 1 περ. (στ)΄ Άρ.  72 Ν. 3852/2010, εκτιμούμε ότι η προσφυγή στην διαδικασία της Απευθείας Ανάθεσης δύναται να αποφασισθεί από την Οικονομική Επιτροπή.

**Ερώτηση 2:**

Ποιος κάνει την διαδικασία απευθείας ανάθεσης?

**Απάντηση**

**Αρμόδιο Όργανο διενέργειας απευθείας ανάθεσης :**

* Η απευθείας ανάθεση έργων, μέχρι 60.000,00 € χωρίς ΦΠΑ διενεργείται από τις αρµόδιες για την ανάθεση της σύµβασης υπηρεσίες της αναθέτουσας αρχής, χωρίς να απαιτείται γνωµοδότηση συλλογικού οργάνου (παρ. 2 άρθ. 118 Ν. 4412/2016)
* Η Οικονομική επιτροπή "ασκεί καθήκοντα αναθέτουσας αρχής για τις συμβάσεις έργου, μελετών, υπηρεσιών και προμηθειών, ανεξαρτήτως προϋπολογισμού πλην των περιπτώσεων που υπάγονται στην αρμοδιότητα του Δημάρχου για την απευθείας ανάθεση» (άρθρο 3 παρ. ιδ του Ν. 4623/2019)

**Έγκριση Μελετών και τευχών δημοπράτησης:**

Η Μελέτη και τα τεύχη δημοπράτησης εγκρίνονται πριν την έγκριση διενέργειας του έργου με τη διαδικασία της απευθείας ανάθεσης

**Β1. Δήμοι**

Υπό την επιφύλαξη των διατάξεων του άρθρου 189 του ν. 4412/2016:

* Οι μελέτες έργων και παροχής τεχνικών και συναφών επιστημονικών υπηρεσιών και
* τα τεύχη δημόσιου διαγωνισμού ανάθεσης μελετών των δήμων

συντάσσονται και θεωρούνται από την τεχνική υπηρεσία τους. (άρθρο 209 παρ.4α του Ν.3463/2006, όπως αντικαταστάθηκε από το άρθρο 95 του Ν.4674/2020)

 Στην θεώρηση, όπως αυτή αναφέρεται στο άρθρο 209 του Κώδικα Δήμων και Κοινοτήτων, περιλαμβάνεται εκτός των μελετών και η θεώρηση των Πρωτοκόλλων Κανονισμού Τιμών Μονάδος Νέων Εργασιών (Π.Κ.Τ.Μ.Ν.Ε.) και των Ανακεφαλαιωτικών Πινάκων (Α.Π.Ε) των έργων των ανωτέρω φορέων. (ΥΠ.ΕΣ. εγκ.200/37260/16.06.2020)

**Β2. Περίπτωση αδυναμίας τεχνικής υπηρεσίας δήμου**

Αν η τεχνική υπηρεσία του δήμου αδυνατεί να συντάξει τη μελέτη, αδυναμία που βεβαιώνεται από τον Προϊστάμενο της, επιτρέπεται με ειδικά αιτιολογημένη απόφαση της Προϊσταμένης Αρχής, η ανάθεση εκπόνησης μελετών πάσης φύσης σε ιδιώτες μελετητές και ιδιωτικά γραφεία μελετών, σύμφωνα με τις διατάξεις του ν. 4412/2016. (άρθρο 209 παρ.4α του Ν.3463/2006, όπως αντικαταστάθηκε από το άρθρο 95 του Ν.4674/2020)(ΥΠ.ΕΣ. εγκ.200/37260/16.06.2020)